ทิพยประกันภัยทุ่ม300ล้านซื้อตึกทำสำนักงานใหญ่
ทิพยประกันภัยควัก 300 ล้านบาทซื้อตึก 25 ชั้นทำสำนักงานใหญ่แห่งใหม่ รองรับการขยายงาน
9 ก.ย. 2553

ทิพยประกันภัยควัก 300 ล้านบาทซื้อตึก 25 ชั้นทำสำนักงานใหญ่แห่งใหม่ รองรับการขยายงาน
นายมารุต สิมะเสถียร กรรมการผู้จัดการใหญ่ บริษัททิพยประกันภัย เปิดเผยว่า ขณะนี้บริษัทอยู่ระหว่างการเจรจาซื้ออาคาร 25 ชั้น ที่ถนนพระราม 3 เพื่อใช้เป็นสำนักงานใหญ่แห่งใหม่ ราคาอาคารรวมที่ดินประมาณ 300 ล้านบาท เพื่อรองรับงานที่จะเติบโตและฐานลูกค้ารายย่อยที่จะเพิ่มขึ้นอีกมากในอนาคต ขณะนี้อยู่ในขั้นตอนการตกลงซื้อขายขั้นสุดท้ายไม่น่าจะมีปัญหา ซึ่งจะรองรับพนักงานได้ทั้งหมดประมาณ 800 คน ไม่รวมพนักงานรายวันอีก 400 คน และยังเหลือพื้นที่อีก 10 ชั้นที่สามารถปล่อยให้เช่าได้ คาดว่าจะสามารถย้ายเข้าไปอยู่ได้ในอีก 2 ปีข้างหน้า
ปัจจุบัน สำนักงานใหญ่อยู่ที่พระราม 9 มีเพียง 8 ชั้น และไม่สามารถสร้างตึกสูงได้มากกว่านี้ เพราะบริษัทไม่ใช่หน่วยงานราชการ พื้นที่ไม่พอ ต้องไปเช่าที่ของธนาคารอาคารสงเคราะห์ ซึ่งตอนนี้ทางธนาคารกำลังจะเอาพื้นที่คืน จึงต้องหาสำนักงานใหญ่แห่งใหม่ โดยในอีก 2 ปี จะอาคารที่ถนนพระราม 9 จะใช้เป็นสาขาและศูนย์บริการลูกค้า